Charlotte Sahl-Madsen (KF), 2011-02-22:
Ja, det er godt med ny teknologi.
Det er jo et kort beslutningsforslag, Enhedslisten har fremsat: total mobildækning, 100 pct., udendørs og indendørs, ministeren laver kækt lige en plan, værsgo.
Det er vel noget af det mest urealistiske, Enhedslisten nogen sinde har foreslået, og det siger altså en del, når man i øvrigt kigger på Enhedslistens program.
Hvis man nu sådan lige et øjeblik går ind på Enhedslistens tankegang, er der to steder, pengene til gennemførelse af forslaget kan komme fra.
Det ene sted er mobilbranchen.
De investeringer, selskaberne igennem snart mange år har foretaget i udbygningen af både tjenester og infrastruktur, har altså givet Danmark den bedste dækning i verden og nogle af de laveste priser til forbrugerne.
Hvis Enhedslistens forslag førte til, at man pålagde mobilselskaberne store ekstraomkostninger til udbygningen af infrastruktur, så kunne disse omkostninger kun hentes ind fra kunderne, og det ville altså betyde højere priser for alle kunder. Ikke blot private kunder ville skulle punge ud.
For erhvervslivet er det afgørende med god adgang til telekommunikation, herunder mobiltelefoni, og ikke mindst til konkurrencedygtige priser, ellers øges det generelle omkostningsniveau, og Danmark mister konkurrenceevne og arbejdspladser.
Enhedslistens forslag vil altså ikke gavne, men derimod skade erhvervslivet og den enkelte forbruger, og det troede jeg sådan set ikke var Enhedslistens politik.
Regeringens politik er den stik modsatte: at gavne erhvervslivet gennem gode rammevilkår.
Det ville koste skatteyderne mange penge, der kan gøre langt større nytte på andre områder, f.eks. sygehuse, folkeskoler eller ældrepleje.
Her savner vi sådan set et bud på finansieringen fra forslagsstillerne: Hvilke offentlige ydelser er det, Enhedslisten vil prioritere væk?
Eller er det skatteskruen, der skal have en omgang til?
Det glæder jeg mig meget til at høre Enhedslistens bud på.
Lad mig i stedet kort ridse op, hvordan mobildækningen kan fremmes i Danmark:
De eksisterende mobiltilladelser er blevet udbudt og bortauktioneret ad flere omgange.
Det skete i henholdsvis 1991, 1997, 2001, 2005 og senest i 2010.
For tilladelserne udstedt i 1997, 2001 og 2005 er der knyttet et dækningskrav til hver af tilladelserne, og disse dækningskrav har selskaberne til fulde opfyldt.
Tilladelserne med dækningskrav udløber først i henholdsvis 2017, 2019 og 2021.
Der er altså en del år til, at der skal fastsættes nye skærpede dækningskrav i forbindelse med nytildeling af tilladelserne.
De fastsatte dækningskrav bygger alle på forudgående drøftelser i kredsen af partier, og det er Venstre, Konservative, Socialdemokraterne, Radikale Venstre og SF, der er bag teleforliget.
Ifølge mobilselskabernes oplysninger er 99,9 pct. af befolkningen dækket udendørs, og udbygningen forbedres løbende.
At skaffe 100 pct. indendørs dækning er altså reelt umuligt, medmindre vi da afskaffer betonbygninger, parkeringskældre m.m.
Der er altså ikke udsigt til, at vi vil kunne bestille mobiltelefonvækning af Holger Danske dybt nede under Kronborg.
Jeg bemærker endvidere, at bedre isolering for at reducere energiforbruget i bygninger samtidig gør det vanskeligere at sikre indendørs dækning med mobiltelefoni.
Under alle omstændigheder ville fuld indendørs mobildækning kræve opstilling af et enormt antal mobilmaster over hele landet, og det vil ingen reelt vel, heller ikke Enhedslisten, hverken synes er kønt eller formålstjenligt.
Der er dog ting, der kan gøres for at skaffe bedre mobildækning til danskerne uden at ty til Enhedslistens tvangsforanstaltninger.
Kommuner kan f.eks. i langt større omfang end i dag bidrage til en forbedret dækning, bl.a. ved at stille krav om lokal dækning i købsaftaler om mobiltelefoni eller ved at tilbyde selskaberne velegnede steder til opsætning af master og andet udstyr.
Borgere kan gå sammen om at kontakte mobilselskaber med henblik på, om der kan tilvejebringes mobildækning lokalt.
Eksempelvis førte et lokalt initiativ af borgerne i Ålum i Østjylland til, at et mobilselskab har tilbudt at opstille en antenne her fra foråret 2011.
Og det forventes altså, at borgerne dermed vil få fuld mobildækning i området.
Ved kommende tildelinger af frekvenstilladelser vil vi se på, hvordan der kan stilles dækningskrav.
Det er forventningen, at dette også vil bidrage til bedre dækning på taletelefoni, og det skyldes, at selskaberne i vid udstrækning vil anvende de samme maste- og antennepositioner både til mobilbredbånd og til mobiltale.
Regeringen og forligskredsen støtter en markedsbaseret tilgang til udbygning af mobildækning i Danmark.
Det er den markedsbaserede tilgang, der har bragt Danmark i front på mobilområdet.
Det er denne model, der skal sikre, at alle danskere har adgang til bredbånd senest i 2020.
Så på baggrund af ovenstående må Enhedslistens forslag afvises.